Իսկ տրոլեյբուսը առաջ էր շարժվում, եւ զառամյալ ուղեւորների քանակը գնալով ավելանում էր: Ծերության գործակիցը տրոլեյբուսի ներսում հասել էր այնքան բարձր մակարդակի, որ մի պահ ինձ թվաց, թե պատվում եմ կնճիռներով: Դա չափազանցություն կլիներ, իհարկե, բայց կրկնում եմ` ինձ միայն թվաց այդպես: Թվացին այլ բաներ եւս: Թվաց մի տեսարան, որտեղ այս մարդիկ երիտասարդ էին եւ գեղեցիկ, թվաց մի կադր, որտեղ այս մարդիկ, բոլորով միասին, գնում են իրենց տարեկից ընկերոջն անակնկալ մատուցելու, թվաց մի դրվագ, երբ այս մարդիկ երիտասարդ տարիներին եղել են անզուսպ սիրահարված, թվացին հազար ու մի իրավիճակներ, եւ բոլոր դեպքերում այս մարդկանց աչքերի մեջ հստակ արտահայտված էր ասելիքը` "Մենք կանք, չփորձեք մեզ մոռանալ":